राहुल गांधी का लोकसभा चुनावों के पहल यह कहना था कि प्रधानमंत्री पद के लिए उनका नाम इसलिए घोषित नहीं किया जा रहा है, क्योंकि यह लोकतांत्रिक परंपरा के अनुकूल नहीं है। चुनाव में जीते सांसद ही अपना नेता चुनते हैं। आज कांग्रेस विपक्ष में हैं तो लोकसभा में कांग्रेस सांसदों का नेता का चुनाव सांसदों के वोट से क्यों नहीं किया गया! कांग्रेस जिस दौर से गुजर रही है लोकसभा में उसका नेतृत्व ऐसा होना चाहिए जो आम जनता में उसकी विश्वसनीयता को बढ़ा सके। कांग्रेस मुख्य विपक्षी दल है। उसकी जिम्मेदारी है सत्ता को मदांध होने से रोके और उसकी आलोचना कर कमियों को उजागर करे। जहां शासन से चूक हो उसे आगाह करे और जनता की आकांक्षाओं को स्वर दे। यह अत्यंत महत्वपूर्ण कार्य है और यदि चुनाव का अवसर आता तो जाहिर है पहला व्यक्ति जिसे कांग्रेस के सांसद अपना वोट देकर चुनते वे राहुल गांधी ही होते। लेकिन संसदीय दल में इस पर चुनाव नहीं हुआ, सोनिया गांधी ने कर्नाटक के सांसद मल्लिकार्जुन खड़गे को लोकसभा में कांग्रेस का नेता नियुक्त कर दिया।